Document ID: 32014R0260

UREDBA KOMISIJE (EU) br. 260/2014
оd 24. siječnja 2014.
o izmjeni Uredbe (EZ) br. 440/2008 o utvrđivanju ispitnih metoda u skladu s Uredbom (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) radi prilagodbe tehničkom napretku
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94, kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 13. stavak 3.,
budući da:
(1)
Uredba Komisije (EZ) br. 440/2008 (2) sadrži ispitne metode za određivanje fizikalno-kemijskih svojstava, toksičnosti i ekotoksičnosti tvari koje se primjenjuju u smislu Uredbe (EZ) br. 1907/2006.
(2)
Uredbu (EZ) br. 440/2008 potrebno je ažurirati kako bi se u nju prioritetno uključile nove i ažurirane alternativne ispitne metode koje je nedavno donio OECD radi smanjenja broja životinja koje se koriste u pokusima u skladu s Direktivom 2010/63/EU Europskog parlamenta i Vijeća od 22. rujna 2010. o zaštiti životinja koje se koriste u znanstvene svrhe (3) i Direktivom Vijeća 86/609/EEZ od 24. studenog 1986. o usklađivanju odredaba utvrđenih zakonom i drugim propisima država članica o zaštiti životinja koje se koriste za pokusne i druge znanstvene svrhe (4).
(3)
Prilagodbom su obuhvaćene dvije metode za utvrđivanje fizikalno-kemijskih svojstava, uključujući ažuriranu verziju ispitne metode za određivanje topljivost u vodi i novu ispitnu metodu za određivanje koeficijenta razdiobe bitnog za ocjenu postojanosti, bioakumulativnosti i otrovnosti (PBT); četiri nove i jedna ažurirana metoda za određivanje ekotoksičnosti tvari te njezina ostanka i ponašanja u okolišu; devet metoda za određivanje toksičnosti i drugih učinaka na zdravlje, uključujući četiri ispitne metode za određivanje inhalacijske toksičnosti, koje obuhvaćaju ažurirane verzije triju metoda i jednu novu metodu za smanjenje broja životinja koje se koriste u pokusima i poboljšanu ocjenu učinaka, ažuriranu verziju ispitne metode za utvrđivanje oralne toksičnosti kod ponovljenog doziranja u trajanju 28 dana radi uključivanja parametara za ocjenu endokrinog djelovanja, ažuriranu verziju ispitne metode za određivanje toksikokinetičnosti bitne za osmišljavanje i razumijevanje toksikoloških studija te ažurirane verzije ispitnih metoda za određivanje kronične toksičnosti i kancerogenosti i kombinirane kronične toksičnosti i kancerogenosti.
(4)
Uredbu (EZ) br. 440/2008 bi stoga trebalo na odgovarajući način izmijeniti.
(5)
Mjere predviđene ovom Uredbom u skladu su s mišljenjem Odbora osnovanog na temelju članka 133. Uredbe (EZ) br. 1907/2006,
DONIJELA JE OVU UREDBU:
Članak 1.
Prilog Uredbi (EZ) br. 440/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 24. siječnja 2014.

Labels: 7
3
6
20